tartuNLP/wikipedia-smugri-20251201 huggingface dataset:
Tammitikka

Tammitikka ("Dendrocopos medius") on Keski- ja Etelä-Euroopassa elävä tikkalaji.
Koko ja ulkonäkö.
Tammitikan pituus on 20–22 cm ja paino 50–85 g. Tammitikan selkäpuoli muistuttaa käpytikkaa, mutta se on hieman pienempi ja hentonokkaisempi, sen päälaki on punainen ja siltä puuttuu musta poskijuova. Sen kyljissä on tummaa viirutusta, vatsan takaosa on vaaleanpunainen. Sukupuolet ovat lähes samanvärisiä, koiraan päälaen punainen laikku vain on kirkkaamman värinen ja hieman laajempi kuin naaraan.
Esiintyminen.
Tammitikka elää Keski- ja Etelä-Euroopassa Latviasta Ranskaan ja Kreikkaan sekä Turkissa ja Kaukasuksella. Euroopassa elää 310 000–710 000 yksilöä. Laji on paikkalintu eikä sitä ole tavattu kovin yleisesti Pohjoismaissa eikä esimerkiksi Britanniassa. Laji on aiemmin pesinyt Ruotsissa, josta se todettiin hävinneeksi 1982; Tanskasta häviäminen todettiin jo vuonna 1959. Baltiassa sen kanta on vahvistunut, ja Viron pesimäkanta on 300–500 paria. Suomessa tammitikka tavattiin ensimmäistä kertaa marraskuussa 2010 Asikkalassa.
Tammitikasta tunnetaan neljä alalajia: "D. m. medius", "D. m. caucasicus", "D. m. anatoliae" ja "D. m. sanctijohannis".
Elinympäristö.
Tammitikat elävät jalopuita – tammia, jalavia ja valkopyökkiä – kasvavissa hakamaisissa lehtimetsissä.
Lisääntyminen.
Tammitikat kovertavat pesäkolonsa lahon puun runkoon tai tukevaan oksaan, usein lähes vaakasuorassa olevaan. Pesän lentoaukko on halkaisijaltaan noin 4 cm. Naaras munii 4–8, tavallisesti 5 tai 6 munaa. Molemmat puolisot hautovat yhteensä 10–14 päivää. Pesäpoikasaika on 20–24 päivää.
Ravinto.
Tammitikka on pääosin hyönteissyöjä, joka etsii hyönteisiä ja niiden toukkia puiden latvustosta. Se juo lehtipuiden mahlaa.
Patrick Ryan

Patrick James "Paddy" Ryan (4. tammikuuta 1883 Pallas Green, Irlanti – 13. helmikuuta 1964) oli irlantilaissyntyinen yhdysvaltalainen yleisurheilija, moukarinheiton olympiavoittaja Antwerpenissa 1920.
Ryan oli 188 cm pitkä ja painoi huippuvuosinaan 113 kg. Hän vietti lapsuutensa Irlannissa ja muutti Yhdysvaltoihin 1910. Samana vuonna hän rikkoi 50 metrin rajan, mutta ei päässyt mukaan Tukholman olympialaisiin, koska ei ollut vielä tuolloin USA:n kansalainen.
Vuonna 1913 Ryan heitti moukarinheiton maailmanennätyksen 57,77, mikä säilyi lyömättömänä lähes 25 vuotta, kunnes Karl Hein rikkoi sen. Hänen kovin kilpakumppaninsa noina vuosina oli Matthew McGrath. Tämä oli heittänyt epävirallisessa kilpailussa 58,17, mutta vastaavasti Ryanin vuonna 1915 heittämä noin 61-metrinen tulos hylättiin moukarin osuttua pyörähdysvaiheessa maahan. 
Antwerpenin olympialaisissa McGrath nyrjäytti nilkkansa ensimmäisellä yrityksellään ja jäi viidenneksi. Tämän jälkeen Ryanilla oli helppo työ voittaa kultaa tuloksella 52,87. Hän voitti toiseksi heittäneen Ruotsin Carl Johan Lindhin yli neljän metrin erolla. Ryan otti osaa myös 25,5 kg:n painonheittoon, jossa hän sai hopeaa tuloksella 10,965.
Gymnetini

Gymnetini on kovakuoriaisten (Coleoptera) lehtisarvisten (Scarabaeidae) heimon Cetoniinae-alaheimoon kuuluva tribus.
Hamilton Bulldogs

Hamilton Bulldogs oli kanadalainen jääkiekkoseura Hamiltonin kaupungista, Ontarion provinssista. Bulldogs pelasi American Hockey Leaguessa ja joukkueen kotihalli oli "Copps Coliseum". Joukkue oli NHL-seura Montreal Canadiensin farmijoukkue. Bulldogs voitti AHL:n mestaruuden, Calder Cupin vuonna 2007.
Kauden 2014–2015 jälkeen Montreal Canadiens osti Hamilton Bulldogsin ja siirsi seuran Newfoundlandin saarelle St. John’siin. Seura korvasi sieltä samaan aikaan poistuneen St. John's IceCapsin ja otti sen nimen käyttöönsä.
Bulldogsin entiset omistajat ostivat samana kesänä OHL-liigan joukkueen Belleville Bullsin, ja nimesivät sen uudelleen Hamilton Bulldogsiksi.
Glynis Nunn

Glynis Nunn (o.s. Saunders, s. 4. joulukuuta 1960) on entinen australialainen yleisurheilun moniottelija.
Glynis Nunn voitti maansa viisiottelumestaruuden ensimmäisen kerran jo 17-vuotiaana. Vuonna 1982 hän voitti Kansainyhteisön kisoissa seitsenottelun kultaa. Helsingin MM-kilpailuissa 1983 hän sijoittui seitsenottelussa seitsemänneksi ja osallistui myös 100 metrin aitajuoksuun, jossa hän karsiutui välierissä. Itäblokin maat boikotoivat Los Angelesin 1984 olympialaisia, mikä helpotti Nunninkin olympiaurakkaa – poissa olivat muun muassa Helsingin MM-kisoissa kolmoisvoiton ottaneet itäsaksalaiset. Nunn teki olympialaisten seitsenottelussa ennätyspisteensä 6390, mikä riitti kultamitaliin viisi pistettä emäntämaan Jackie Joynerin edellä. Seitsenottelun osalajeissa Nunn teki ennätyksensä 100 metrin aitajuoksussa (13,02 s) ja pituushypyssä (666 cm). Hän selviytyi myös näiden kahden lajin erikoiskilpailuissa loppukilpailuun; aidoissa hän sijoittui viidenneksi (13,20 s) ja pituushypyssä seitsemänneksi (653 cm).
Kansainyhteisön kisoissa Nunn saavutti 100 metrin aitajuoksussa vuonna 1986 pronssia ja sijoittui vielä vuonna 1990 viidenneksi. Hän oli 168 cm pitkä ja painoi huippuvuotenaan 58 kiloa.
Taurocerastinae

Taurocerastinae on kovakuoriaisten (Coleoptera) Geotrupidae-heimoon kuuluva alaheimo.
Jennyson Rosero

Jennyson Rosero (s. 16. huhtikuuta 1979) on yhdysvaltalainen mangataiteilija. Mainosalalle valmistunut Rosero aloitti sarjakuvien piirtämisen jo 14 vuoden ikäisenä. Kun hän oli nuori, hänen perheensä muutti usein. 
Roseron intohimo mangaan alkoi hänen katsottuaan Dragon Ball Z:aa. Tämän jälkeen hän siirtyi vakavampiin taidemuotoihin. Anime- ja mangaopintojensa alkupäivinä hänen esikuvansa oli Masami Ohbari. Jennyson on tullut kuuluisaksi kuvittamalla "No Man's Land"-sarjaa.
Phileurini

Phileurini on kovakuoriaisten (Coleoptera) tribus, joka kuuluu lehtisarvisten (Scarabaeidae) heimoon.
Vusselit

Vusselit (alkuperäiseltä nimeltään "The Wuzzles") on yhdysvaltalainen The Walt Disney Companyn tuottama piirrossarja. Sarja valmistui vuonna 1985 ja sitä tehtiin 13 osaa.
Suomessa sarjan jaksoja julkaistiin 2 × 70 minuutin vuokrakasettitallenteina. Sarjasta on myös julkaistu muun muassa satukirjoja ja musiikkisatuja.
Sarja kertoo Vuslandiassa asuvista eläinhahmoista ja heidän elämästään. Vuslandian asukkailla on yhteistä se, että kaikkien ruumiinrakenne koostuu kahdesta eri eläimestä.
Eophileurus

Eophileurus on kovakuoriaisiin (Coleoptera) kuuluva suku.
Liekeissä

"Liekeissä" on suomalaisen rap-artisti Cheekin vuonna 2008 levyttämä single. Se julkaistiin albumilta "Kuka sä oot".
Kappale "Liekeissä" pysyi Suomen virallisen latauslistan kärjessä 9 viikkoa. Anna Abreu ja Jari Sillanpää ovat tehneet kappaleesta coverversioita. 
Liekeissä oli myös The Voicen virallinen kesähitti 2008.
Kappaleet.
Kappale sisältää samplen Supersankarin &amp; Idän Ihmeen kappaleesta "Aijaijai". Kyseinen sample on kertosäkeessä kuultava lause: "Tänään on bileet, kaikki sileeks."
Dirac (koodekki)

Dirac on alun perin BBC:n kehittämä algoritmi ja koodekki digitaalisen videon pakkaamiseksi. Laadultaan ja pakkausteholtaan se vastaa H.264- ja VC-1-koodekkeja. Dirac-videota voidaan tallentaa esimerkiksi Ogg-, MPEG TS- ja Matroska-tiedostomuotoihin.
Diracin tarkoituksena on soveltua hyvin monenlaisen videokuvan pakkaamiseen, aina pienikokoisista kuvista High Definition -videoon. Toisin kuin monet muut videokoodekit, jotka käyttävät diskreettiä kosinimuunnosta, Dirac käyttää aallokemuunnosta (), joka parantaa algoritmin skaalautuvuutta ja videon laatua, mutta samalla kuluttaa enemmän konetehoa pakattaessa. Kehittäjien ihanteena olisi, että PAL-videokuvaa (720 x 576i, 25 kuvaa sekunnissa) voitaisiin koodata reaaliajassa, mutta tällä hetkellä toteutus on tätä hitaampi, noin 17 kuvaa sekunnissa. 1.0.0 -versio pystyy kuitenkin jo toistamaan PAL-videota Core Duo -tasoisella kannettavalla tietokoneella. Tällä hetkellä koodekista on kaksi kehityshaaraa, "dirac-research" (Diracin optimoimaton referenssitoteutus, joka pyrkii tarkkuuteen ja oikeellisuuteen tehokkuuden kustannuksella) ja "Schrödinger" (mahdollisimman nopeaksi optimoitu toteutus, joka ei välttämättä ole yhtä tarkka). Schrödinger on tarkoitettu tavallisten mediasoittimien käyttöön, ja esimerkiksi VLC käyttää sitä. Dirac-spesifikaatiosta on olemassa myös pelkkää i-frame-koodausta käyttävä versio Dirac Pro, joka valittiin SMPTE:n VC-2 -standardiksi vuonna 2010.
Dirac on patenttivapaa ja tämän hetkiset toteutukset ovat avoimen lähdekoodin projekteja. BBC:n suunnitelmissa oli patentoida osia standardista ja antaa nämä patentit sitten vapaaseen käyttöön, mutta suunnitelma ei toteutunut.
Riku Helenius

Riku Tapio Helenius (s. 1. maaliskuuta 1988 Pälkäne) on suomalainen uransa lopettanut jääkiekkomaalivahti.
Pelaajaura.
Helenius on Ilveksen kasvatti. Hän pelasi kauden 2005–2006 päätteeksi alle 18-vuotiaiden MM-kisoissa ja torjui Suomelle hopeaa. Hänet valittiin kisojen parhaaksi maalivahdiksi ja Tampa Bay Lightning varasi hänet NHL:ään ensimmäisellä kierroksella . Tulokaskausi 2006–2007 SM-liigassa meni pilalle olkapäävamman takia. Sairausloma piteni niin paljon, että Ilves hankki Tuukka Raskin kakkosmaalivahdiksi Pasi Häkkisen Rauman Lukosta loppukaudeksi.
Kesällä 2007 Helenius teki kolmevuotisen tulokassopimuksen Tampa Bay Lightningin kanssa ja kauden 2007–2008 hän pelasi WHL-juniorisarjan Seattle Thunderbirdissä. Kaudella 2008–2009 hän pelasi ECHL:n Augusta Lynxissä ja Mississippi Sea Wolvesissa.
Tammikuussa 2009 Helenius sai kutsun ylös Tampa Bay Lightningin kokoonpanoon ja pelasi ensimmäisen kerran NHL:ssä 30. tammikuuta.
Tammikuun 2010 lopulla Tampa Bay lähetti Heleniuksen Ruotsin Elitserienin Södertälje SK:hon. Vuonna 2011 hän teki JYPin kanssa 2+1 vuoden mittaisen sopimuksen. JYPissä kausi päättyi mestaruusjuhliin, ja Helenius voitti myös SM-liigan parhaalle maalivahdille jaettavan Urpo Ylönen -palkinnon vallaten paikan liigan 1. tähdistökentällisessä. Kesäkuussa 2012 Tampa Bay Lightning ilmoitti tehneensä kaksivuotisen sopimuksen Heleniuksen kanssa.
17. joulukuuta 2013 Lightning ilmoitti että Helenius ei jatka AHL-joukkue Syracuse Crunchin riveissä.
Kaudeksi 2014–2015 Helenius siirtyi Jokereihin kaksivuotisella sopimuksella. Keväällä 2016 Hän solmi kaksivuotisen jatkosopimuksen seuran kanssa. Kesäkuussa 2017 Heleniuksen sopimus koskien kautta 2017–2018 purettiin yhteisymmärryksessä.
Kaudella 2017–2018 Helenius siirtyi Jokereista KalPaan lainaksi tuuraamaan loukkaantunutta Niko Hovista. Pari kuukautta kestänyt pätkäsopimus ei poikinut jatkoa ja sen jälkeen Helenius teki loppukauden kattavan sopimuksen kasvattajaseuransa Ilveksen kanssa.
Kesäkuussa 2019 Helenius teki marraskuun maajoukkuetaukoon asti kestävän sopimuksen JYPin kanssa. Hän tuurasi loukkaantunutta Markus Ruusua. Marraskuussa Helenius teki loppukauden mittaisen sopimuksen Pelicansiin, jonka ykkösmaalivahti Tomi Karhunen oli siirtynyt kesken kauden SC Berniin.
Elokuussa 2021 Helenius ilmoitti lopettavansa pelaajauransa ja siirtyvänsä maalivahtivalmentajaksi Jokereiden junioriorganisaatioon. Helenius siirtyi Jukureiden maalivahtivalmentajaksi loppuvuodesta 2023 ja HIFK:hon keväällä 2025.
Can I Play with Madness

Can I Play With Madness on brittiläisen metallimusiikkia esittävän Iron Maidenin kappale ja singlejulkaisu vuodelta 1988. Kappaleen ovat kirjoittaneet yhtyeen kitaristi Adrian Smith, basisti Steve Harris ja laulaja Bruce Dickinson, ja se on kolmas raita yhtyeen vuonna 1988 julkaistulla seitsemännellä studioalbumilla "Seventh Son of a Seventh Son".
Kappaleen alkuperäinen nimi oli "On the Wings of Eagles", ja se oli aluksi Adrian Smithin työstämä balladi, kunnes se muovautui lopulliseen muotoonsa Dickinsonin ja Harrisin ryhdyttyä työstämään kappaletta. "Can I Play With Madness" julkaistiin 20. maaliskuuta 1988 "Seventh Son of a Seventh Sonin" ensimmäisenä singlejulkaisuna, ja se nousi yhtyeen kotimaassa Britanniassa korkeimmillaan singlelistan kolmannelle sijalle. Singlen b-puolina julkaistiin albumilta poisjääneet kappaleet, Harrisin ja Dickinsonin kirjoittama "Black Bart Blues" sekä Thin Lizzyn alun perin levyttämä "Massacre". "Can I Play With Madnessin" sekä "Massacren" kitarasoolot esittää Adrian Smith.
Kappaleen sanoitukset kertovat nuoresta miehestä, joka haluaa profeetan kristallipallon avulla nähdä tulevaisuuteen, mutta sen sijaan hän kuvittelee tulevansa hulluksi.
Single nousi Suomen virallisen listan sijalle 2.
Doina Melinte

Doina Melinte (o.s. Besliu, s. 27. joulukuuta 1956 Hudeşti) on romanialainen keskimatkojen juoksija ja olympiavoittaja.
Melinte osallistui olympialaisiin ensimmäisen kerran Moskovassa 1980 mutta ei vielä selviytynyt 800 metrin juoksun välieriä pidemmälle. Vuonna 1981 hän alitti 800 metrillä kaksi minuuttia ja voitti mestaruuden Universiadeissa. Ateenan EM-kilpailuissa 1982 hän sijoittui 800 metrillä kuudenneksi ja 1 500 metrillä yhdeksänneksi. Helsingin MM-kilpailuissa 1983 hän sijoittui molemmilla matkoilla kuudenneksi.
Los Angelesin 1984 olympialaisissa Melinte voitti kultaa 800 metrillä ja hopeaa 1 500 metrillä. Arvokisojen mitaliputki jatkui 1 500 metrin pronssilla sekä vuonna 1986 Stuttgartin EM-kilpailuissa että vuonna 1987 Rooman MM-kilpailuissa. Vielä Splitin EM-kilpailuissa 1990 hän sijoittui 1 500 metrillä kuudenneksi ja Tokion MM-kilpailuissa 1991 neljänneksi.
Sisäratojen MM-kilpailuissa Melinte voitti 1 500 metrillä kultaa vuosina 1987 ja 1989 ja sijoittui neljänneksi vuonna 1991. Sisäratojen EM-kilpailuissa hän saavutti vuosina 1982–1992 viisi kultaa, yhden hopean ja yhden pronssin. Melinte juoksi sisäradoilla kolme maailmanennätystä. 13. helmikuuta 1988 maililla ajan 4.18,86 ja 9. helmikuuta 1990 maililla 4.17,14 ja samassa juoksussa väliaikana 1 500 metrillä ajan 4.00,27. Mailin ennätyksen rikkoi Genzebe Dibaba vuonna 2016 ja 1 500 metrin ennätyksen Regina Jacobs vuonna 2003.
Patriz Ilg

Patriz Ilg (s. 5. joulukuuta 1957 Aalen) on entinen länsisaksalainen estejuoksija. Hän voitti lajin ensimmäisen maailmanmestaruuden vuonna 1983.
Patriz Ilg sijoittui vuonna 1975 nuorten Euroopan-mestaruuskilpailuissa hopealle sileällä 3 000 metrin matkalla. Vuonna 1978 hän kilpaili Prahan EM-kilpailuissa vastaavalla estematkalla ja saavutti hopeaa. Työ ja sairastelut häiritsivät hänen juoksu-uraansa seuraavat vuodet. Hän palasi arvokisoihin Ateenan EM-kilpailuissa 1982 voittaen estejuoksussa kultaa. Helsingin MM-kilpailuissa 1983 hän juoksi ajan 8.15,06 ja voitti lajin ensimmäisen maailmanmestaruuden. Stuttgartin EM-kilpailuissa 1986 hän saavutti pronssia ja Rooman MM-kilpailuissa 1987 hän sijoittui 12:nneksi.
Sisäratojen EM-kilpailuissa 1982 Ilg voitti kultaa 3 000 metrin juoksussa.
Alberto Undiano Mallenco

Alberto Undiano Mallenco (s. 8. lokakuuta 1973 Pamplona, Espanja) on espanjalainen jalkapalloerotuomari. Hänestä tuli kansainvälinen erotuomari vuonna 2004.
Undiano Mallenco valittiin yhdeksi tuomariksi mukaan vuoden 2007 alle 20-vuotiaiden MM-kisoihin. Siellä hän tuomaroi 1. heinäkuuta 2007 käydyn Kanada–Chile-ottelun sekä 23. heinäkuuta 2007 käydyn Argentiina–Tšekki-ottelun. Undiano Mallenco on toiminut tuomarina myös Mestarien liigan ja UEFA-cupin otteluissa.
Espanjan suurin urheilulehti "Marca" valitsi Undiano Mallencon vuosina 2007 ja 2010 Primera Divisiónin parhaaksi erotuomariksi ("Guruceta").
Bettine Jahn

Bettine Jahn (o.s. Gärtz, s. 3. elokuuta 1958 Karl-Marx-Stadt) on entinen itäsaksalainen pika-aitajuoksija.
Bettine Jahn alitti vuonna 1980 ensimmäisen kerran urallaan 13 sekunnin rajan 100 metrin aitajuoksussa. Hän sijoittui Moskovan 1980 olympialaisten loppukilpailussa seitsemänneksi. Ateenan EM-kilpailuissa 1982 hän sijoittui neljänneksi. Sisäratojen EM-kilpailuissa 1983 hän juoksi 60 metrin aitajuoksussa hallimaailmanennätyksen 7,75 s. Ulkoradoilla Jahn juoksi 100 metrin aitajuoksun ennätyksekseen 12,42 s. Helsingin MM-kilpailuissa 1983 hän voitti kultaa maailmanennätyksen alittavalla ajalla 12,35 m, jota ei myötätuulen (+ 2,4 m/s) vuoksi hyväksytty maailmanennätykseksi. Los Angelesin 1984 olympialaisiin Jahn ei päässyt maansa olympiaboikotin vuoksi.
Jekaterina Fesenko

Jekaterina Fesenko (s. 10. maaliskuuta 1956) on neuvostoliittolainen, 1980-luvun alkupuolella menestynyt 400 metrin aitajuoksija.
Fesenko sijoittui 400 metrin aitajuoksussa Ateenan EM-kilpailuissa 1982 seitsemänneksi. Vuoden 1983 maailmantilastossa hän oli tuloksellaan 54,55 s kolmantena ennen Helsingin MM-kilpailuja. Helsingissä hän voitti kultaa maailman kaikkien aikojen toiseksi nopeimmalla ajalla 54,14 s.
Leóninpaimenkoira

Leóninpaimenkoira () on espanjalainen koirarotu, josta on kaksi karvamuunnosta. FCI ei ole tunnustanut sitä virallisesti roduksi, mutta Espanjan Kennelliitto Real Sociedad Canina de España on, ja viimeksi mainittu on myöskin julkaissut sille rotumääritelmän. Myös muut Alianza Canina Latina -järjestöön kuuluvat kennelliitot ovat tunnustaneet sen.
Ulkomuoto.
Leóninpaimenkoira on keskikokoinen, tasapainoinen maatiaismainen eläin. Pyöreistä silmistä kuvastuu älykäs ja eloisa katse. Niiden värityksen tulee sointua karvapeitteen sävyyn: merleillä ne ovat joko vaaleanruskeat, siniset tai keskenään eriväriset, mustilla ja black &amp; taneilla taas tummanruskeat. Riippuvat, silmien tasolle tai hieman ylemmäs kiinnittyneet korvat nousevat usein puolipystyyn koiran ollessa valppaana. Häntä on keskitasolle kiinnittynyt, levossa alhaalla kannettu ja hieman kintereiden alapuolelle ulottuva. Valppaustilassa se on sapelinmuotoinen, kuitenkaan kaartumatta selän ylle. Säkäkorkeus on uroksilla 48–55 cm ja nartuilla 45–52 cm, paino vastaavasti uroksilla 16–27 kg ja nartuilla 15–25 kg.
Karvapeite voi olla joko puolipitkä tai lyhyt. Pidempikarvaisen version turkki on pehmeä ja joko suora tai hieman aaltoileva, ja sen rintakehä, vatsalinja, raajojen takaosat ja häntä ovat hapsuiset, kun taas kasvoissa ja raajojen etuosissa karva on lyhyempää. Lyhytkarvaisen turkki on sileä, ihonmyötäinen ja tiheä, mutta silläkin voi olla toisinaan selässä hieman pidempää karvaa. 
Perusvärejä on vähän:
Joillain yksilöillä karvapeitteen musta väritys haalistuu vähäisen pigmentin takia ja siihen muodostuu epäsäännöllisiä siniharmaita läiskiä tai jopa enemmän tai vähemmän selkeitä valkoisia laikkuja eri puolille eläimen runkoa. Tällaisen yksilön värivaihtoehdot ovat:
Luonne.
Leóninpaimenkoira on älykäs, aina valpas, eloisa ja aktiivinen paimenkoira, väsymätön työskentelijä, joka on taitava ohjaamaan karjaa. Se on tottelevainen, oppivainen ja hyvin kiintynyt omistajaansa, aina valmis noudattamaan tämän käskyjä. Edellä mainittujen ominaisuuksiensa ja huomiointikykynsä vuoksi se on helppo kouluttaa. Se haluaa aina olla selvillä siitä, missä omistaja on, mutta suhtautuu kuitenkin varautuneesti vieraisiin. Sillä on yleensä voimakas paimennusvietti, jota sen tulisi päästä toteuttamaan. Se on sinnikäs ja lujaluonteinen, minkä vuoksi se kykenee työskentelemään erittäin ankarissa sääolosuhteissa. 
Alkuperä.
Rotu jalostettiin Leónin maakunnassa ja sen raja-alueilla paimentamaan lampaita kesantoalueilla. Aikojen saatossa se mukautui ominaisuuksiltaan työskentely-ympäristönsä vaatimuksiin: siitä on kehittynyt ketterä ja kevyt koira, jonka tulee kyetä pitämään karja koossa ja juoksemaan kiinni lammas, joka on eksynyt muusta laumasta. 
Kuuluisia leóninpaimenkoiria.
Pas, leóninpaimenkoira, joka esiintyi kuuluisassa Espanjassa kuvatussa elokuvassa Kingdom of Heaven – Taivas maan päällä.
Lähteet.
Leóninpaimenkoira - Carea. Etnologinen kuvaus ja rotupiirteet. - Tri Lorena de la Fuente Ruizin tekemä ja Leónin yliopiston professorin tri José Alberto Riol Álvarezin johtama tutkimus.
- Leónin yliopisto
Chalcosoma

Chalcosoma on kovakuoriaisiin (Coleoptera) kuuluva suku.
Alma Reville

Alma Lucy Reville (14. elokuuta 1899 Nottinghamshire, Englanti – 6. heinäkuuta 1982 Bel-Air, Los Angeles, Kalifornia) oli brittiläissyntyinen amerikkalainen apulaiselokuvaohjaaja, elokuvakäsikirjoittaja ja leikkaaja. Hän on tunnettu avioliitostaan elokuvaohjaaja Alfred Hitchcockin kanssa ("Lady Hitchcock").
Reville meni naimisiin Alfred Hitchcockin kanssa 2. joulukuuta 1926 Brompton Oratoryssa Lontoossa. Avioliitto kesti Hitchcokin kuolemaan (1980) asti. Reville oli kääntynyt katolilaisuuteen ennen heidän avioliittoaan. Alma oli yhden päivän puolisoaan nuorempi. Heillä oli yksi lapsi, tytär Patricia Hitchcock.
Alma Reville kuoli 82-vuotiaana, kaksi vuotta Hitchcockin jälkeen.
Charlie Chan

Charlie Chan on Earl Derr Biggersin luoma kuvitteellinen henkilöhahmo, joka esiintyi ensimmäisen kerran vuonna 1925 julkaistussa kirjassa "The House Without a Key". Chan on kiinalaista syntyperää oleva Honolulun poliisin etsivä, jonka esikuvana oli oikea honolululainen etsivä Chang Apana. Biggers kirjoitti kaikkiaan kuusi Charlie Chan -romaania ennen kuolemaansa 1933. Kirjojen lisäksi Chan esiintyi yli 40 elokuvassa, jotka tehtiin pääasiassa 1930- ja 1940-luvuilla. Radiossa Chan esiintyi vuosina 1932–1948 tehdyissä kuunnelmasarjoissa. Vuonna 1957 tehtiin 39 jaksoa "The New Adventures of Charlie Chan" -televisiosarjaa, jossa nimiroolin esitti J. Carrol Naish.
Katso myös.
, numerot 215 ja 269
Prokloksen talo

Prokloksen talo () oli antiikin aikainen yksityistalo, joka sijaitsi Ateenassa Akropoliin etelärinteellä. Sen arvellaan kuuluneen uusplatonilaiselle filosofi Proklokselle. Talon raunioita on tutkittu nykyaikana. Tutkimuksessa se tunnetaan usein nimellä "Rakennus Khii" ("Building Chi").
Talo on myöhäisen roomalaisajan rakennus. Se oli todennäköisesti alun perin Plutarkhoksen, joka oli perustanut Ateenan uusplatonilaisen koulun, 400-luvun alussa rakennuttama. Myöhemmin se siirtyi Proklokselle. Uusplatonilainen uudelleen henkiin herätetty ”Platonin Akatemia” toimi rakennuksessa näin ilmeisesti useita vuosia. Rakennus hylättiin 500-luvulla sen jälkeen, kun keisari Justinianuksen aikana Ateenan viranomaiset lakkauttivat filosofikoulujen julkisen avun. Talo löydettiin ja sitä tutkittiin osittain vuonna 1955 Dionysíou Areopagítou -kadun rakennustöiden yhteydessä. 
Proklos oli uusplatonilaisen koulun johtaja ja kaupungin merkkihenkilöitä. Rakennus on tunnistettu Prokloksen taloksi perustuen sekä antiikin aikaisiin tekstilähteisiin että arkeologisiin löytöihin. Tekstilähde, johon tunnistus perustuu, on myöhemmän uusplatonilaisen Marinoksen teos "Prokloksen elämä" ("Vita Procli"). Marinos kirjoitti, että Prokloksen talo, jossa hänen edeltäjänsä Syrianos ja Plutarkhos olivat asuneet aiemmin, sijaitsi Sofokleen tunnetuksi tekemän Asklepieionin sekä Dionysoksen teatterin vieressä sijainneen Dionysoksen temppelin läheisyydessä. Marinoksen mukaan talo myös näkyi Akropoliille.
Useimmat tutkijat ovat katsoneet arkeologisten löytöjen tukevan johtopäätöstä siitä, että löydetty talo olisi juuri kuvattu Prokloksen talo. Talossa on suuri keskussali, jonka ympärillä on pienempiä saleja sekä apsis, jossa on syvennyksiä mahdollisesti patsaita varten. Talossa on suoritettu pakanallisia uhrimenoja ja muita toimituksia, ja sieltä on löydetty pakanallisia patsaita, kuten Kybelen patsas; Marinoksen kuvauksen mukaan Kybele oli eräs Prokloksen erityisesti palvomista jumalista. Apsista on voitu käyttää luentosalina. Tunnistus on kuitenkin myös kyseenalaistettu.
Tutkimusten jälkeen talon rauniot täytettiin ja Dionysíou Areopagítou -katu rakennettiin sen päälle. Rakennuksen ääriviivat on merkitty katuun Parthenónos- ja Dionysíou Areopagítou -katujen risteykseen.
Gubaha

Gubaha () on kaupunki Permin aluepiirissä Venäjällä. Se sijaitsee Kaman sivujoen Kosvan rannalla 142 kilometriä Permistä koilliseen. Kaupunki on Gubahan piirin keskus. Sen kautta kulkee Tšusovoin ja Solikamskin välinen rautatie. Asukkaita on 26 600 henkeä (vuonna 2009).
Paikkakunta on syntynyt hiilikaivosten yhteyteen. Vuonna 1928 se sai kaupunkimaisen taajaman statuksen ja vuonna 1941 siitä tuli kaupunki. Nykyään Gubahassa on mm. sähkövoimala sekä kemian ja metalliteollisuutta.
Walnut Creek

Walnut Creek on kaupunki Contra Costan piirikunnassa Kaliforniassa. Se sijaitsee noin 26 kilometrin päässä Alamedan piirikunnan pääkaupungista, Oaklandista. Vuoden 2000 väestönlaskennassa kaupungissa oli 64 296 asukasta. Asukastiheys oli tuolloin 1 276,2 asukasta neliökilometrillä.
Walnut Creekillä on pinta-alaa 50,4 km2. Kaupungissa ei ole lainkaan vesialueita.
Tšormoz

Tšormoz (, myös "Tšermoz", Чермо́з) on kaupunki Permin aluepiirin Iljinskin piirissä Venäjällä. Se sijaitsee Kaman tekojärven rannalla 102 kilometriä Permistä pohjoiseen. Asukkaita on 4 000 henkeä (vuonna 2009).
Paikkakunta on syntynyt vuonna 1701 perustetun kuparisulaton (myöhemmin rautatehdas) yhteyteen. Kaupunginoikeudet se sai vuonna 1943. Nykyään Tšormozissa toimii sähkölaitetehdas, maatalous- sekä metsäteollisuusyritys. Nähtävyyksiin kuuluvat entisen rautatehtaan rakennukset ja 1820–1830-luvuilla rakennettu Jumalanäidin syntymän kirkko.
Maldivian

Maldivian ( ) on Malediivien kansallinen lentoyhtiö, joka on perustettu vuonna 2000. Maldivian operoi Malén kansainväliseltä lentoasemalta Malésta seitsemään kohteeseen viiden koneen laivastollaan.
Historia.
Maldivian on perustettu 13. huhtikuuta 2000 nimellä Island Aviation Services. 26. tammikuuta 2008 Island Aviation Services loi uuden brändin nimeltä Maldivian. Yhtiö on 100 % Malediivien hallituksen omistama.
Laivasto.
Maldivianin Bombardier Dash 8 -koneiden keski-ikä oli 11,1 vuotta helmikuussa 2010.
Lennart Lindberg

Lennart Lindberg voi tarkoittaa seuraavia:
Velanan kansainvälinen lentoasema

Velanan kansainvälinen lentoasema () on lentoasema Hulhulén saarella Malediiveilla. Lentoasema sijaitsee pääkaupunki Malén välittömässä läheisyydessä. Lentoasema avattiin liikenteelle 1966.
Lentoasemalla on yksi 3 200 metriä pitkä ja 45 metriä leveä kiitotie, minkä lisäksi sen yhteydessä on neljä laskeutumisaluetta vesilentokoneita varten.
Lentoyhtiöt.
Velanan kansainväliselle lentoasemalle lensivät vuoden 2019 aikana aikataulun mukaisia lentoja seuraavat lentoyhtiöt:
Pörhö

Pörhö eli Pörhön autoliike Oy on yksi Suomen suurimmista autoliikkeistä. Yrityksen perustivat vuonna 1956 Esko ja Aino Pörhö. Heidän poikansa Matti Pörhö on liikkeen nykyinen toimitusjohtaja. Pörhöllä on 2020-luvun puolivälissä 14 autoliikettä, jotka sijaitsevat yhdeksällä paikkakunnalla Lapissa, Kainuussa, Koillismaalla, Pohjois-Pohjanmaalla, Keski-Pohjanmaalla sekä Pohjois-Savossa. RealAuto Oy toimii Lempäälässä. Yrityksen päämerkkejä ovat Volkswagen, Audi, Peugeot, Opel, Nissan ja Hyundai, minkä lisäksi joillakin paikkakunnilla Pörhön yksittäisiä edustuksia ovat Škoda, Citroën, DS, Jeep, Alfa Romeo, Fiat, Suzuki ja Isuzu.
Tunnustuksia.
Pörhön Autoliikkeelle on myönnetty "Auto Bild" -lehden Suomen parhaiten palveleva autoliikeketju -palkinto vuosina 2010, 2019 ja 2020.
Veli Aine

Veli Valo Aine (17. helmikuuta 1919 Tornio – 30. joulukuuta 2008 Tornio) oli suomalainen yrittäjä ja liikemies, joka sai kauppaneuvoksen arvonimen ja tuli tunnetuksi myös taiteen keräilijänä.
Aineen vanhemmat olivat toimitusjohtaja Eelis Iikka Aine ja Elsa Elina Kantola ja puoliso vuodesta 1942 hammaslääkäri Eila Rantanen. Aine kirjoitti ylioppilaaksi Tornion yhteislyseosta vuonna 1939. Hän osallistui vapaaehtoisena talvisotaan. Välirauhan aikana Aine suoritti Suomen Liikemiesten Kauppaopiston ylioppilasluokan, jatkosodassa hän palveli Olavi Alakulpin tiedusteluosastossa. Sodan loputtua Aine oli sotilasarvoltaan kapteeni. Hän sai ylennyksen reservin majuriksi vuonna 1967. Sodan jälkeen Aine sai johdettavakseen isänsä perustaman Aineen Autoliikkeen, joka oli sodan aikana ajautunut vaikeuksiin, ja nosti sen yhdeksi Suomen suurimmista yksityisistä autotaloista. Aineelle myönnettiin kauppaneuvoksen arvonimi vuonna 1969.
Vaimonsa kanssa Aine alkoi kerätä taidetta 1940-luvun lopulla. Oppaana taideostoissa oli hollantilaista syntyperää ollut helsinkiläinen taidekauppias Helmut van Assendelft, joka oli Eila Aineen vanhempien perheystäviä. Aineet perustivat Aineen Kuvataidesäätiön vuonna 1974 ja halusivat, että heidän keräämänsä kokoelma jää Tornioon. Kun kaupunki teki päätöksen taidemuseon rakentamisesta, Aineet lahjoittivat taidekokoelmansa säätiölle vuonna 1979. Aineen taidemuseo avattiin yleisölle 7. maaliskuuta 1986. Rakennuksen vihki ja avasi Tellervo Koivisto.
Marius af Schultén

Marius Max af Schultén (21. joulukuuta 1890 – 30. tammikuuta 1978) oli suomalainen arkkitehti ja kuvataiteilija. Af Schultén työskenteli paitsi itsenäisenä arkkitehtina myös monien Suomen tunnetuimpien arkkitehtien avustajana. Taidegraafikkona hän kuvasi töissään rakennuksia ja kaupunkiympäristöjä. Hänet tunnetaan myös aktiivisena arkkitehtuurikeskustelijana.
Marius af Schulténin isä oli kirurgian professori Max af Schultén. Af Schultén valmistui arkkitehdiksi Teknillisestä korkeakoulusta vuonna 1915. Opiskeluaikanaan af Schultén harjoitteli Jung &amp; Bomansonin arkkitehtitoimistossa ja valmistumisensa jälkeen hän työskenteli Sigurd Frosteruksen toimistossa. Vuosina 1919–1924 hänellä oli Matti Finellin kanssa yhteinen arkkitehtitoimisto. Tämän jälkeen af Schultén jatkoi uraansa työskentelemällä monien tunnettujen arkkitehtien toimistoissa. Hän teki suunnittelutöitä muun muassa Bertel Liljeqvistin, Jarl Eklundin, Eino Forsmanin, Oiva Kallion, Uno Ullbergin ja Lars Sonckin kanssa sekä Jung &amp; Jung -arkkitehtitoimistossa. Oman arkkitehtitoimiston hän perusti vuonna 1949. 
Uransa aikana af Schultén suunnitteli niin pientaloja, asuinkerrostaloja, julkisia rakennuksia kuin teollisuusrakennuksia eri puolille Suomea. Frosteruksen kuoleman jälkeen hän muun muassa teki jatkosuunnitelman Stockmannin Helsingin-tavaratalon laajentamiseksi, mutta hänen suurisuuntaista suunnitelmaansa, johon kuului esimerkiksi Pohjois-Esplanadin kulmaan rakennettava pilvenpiirtäjä, ei koskaan toteutettu.
Paitsi arkkitehtina, af Schultén oli tunnettu myös innokkaana kulttuurikeskustelijana muun muassa Hufvudstadsbladetissa ja Arkkitehti-lehdessä, joissa hän otti usein kantaa Helsingin arvokkaan vanhan rakennuskannan säilyttämisen puolesta. Hän kirjoitti Helsingin arkkitehtuurista lukuisia lehtiartikkeleita. 
Marius Max ja hänen puolisonsa Judith Ingeborg af Schultén (s. Lindroos) saivat kaksi lasta: Cay Gerhard (s. 1938, myöh. oikeustieteen lisensiaatti) ja Bengt Henrik (s. 1939, myöh. sisustusarkkitehti ja muotoilija).
G. K. Podila

Gopi K. Podila (, 14. syyskuuta 1957 – 12. helmikuuta 2010) oli amerikanintialainen biologian professori ja palkittu tieteilijä. Hän ja kaksi muuta professoria kuolivat Alabaman yliopiston ampumavälikohtauksessa vuonna 2010, kun samassa yliopistossa opettanut Amy Bishop aloitti ammuskelun. Gopi oli naimisissa Vani Podilan kanssa.
Ryszard Kulesza

Ryszard Kulesza (28. syyskuuta 1931 – 19. toukokuuta 2008) oli puolalainen jalkapallovalmentaja ja pelaaja. 
Biografia.
Kulesza syntyi Varsovassa toisen maailmansodan alla ja perhe asui sotavuodet kaupungissa. Hänen isänsä kuoli Varsovan kansannousussa, jossa Kulesza itsekin oli vähällä saada surmansa saksalaissotilaan heitettyä hänet liikkuvan tankin alle. Kansannousun jälkeen 13-vuotias Kulesza vietiin Ostarbeiterina Saksaan, mutta hän pakeni takaisin Puolaan ja selvisi sodasta hengissä.
Kulesza sairasti viimeisinä elinvuosinaan Alzheimerin tautia. Hän kuoli 19. toukokuuta 2008 sairaalassa Varsovassa 76-vuotiaana. Hänet on haudattu Varsovan Czerniakówin hautausmaalle.
Ura.
Sodan jälkeen Kulesza teki uraa hyökkääjänä kotimaassaan Okęcie Varsovassa, Polonia Varsovassa ja Polonia Bydgoszczissa. Hän lopetti pelaajauransa 1961 ja pidettyään kymmenisen vuotta taukoa jalkapallosta hän palasi lajin pariin Lechia Gdanskin päävalmentajana 1971. Tämän pestin jälkeen hän toimi Puolan juniorimaajoukkueiden päävalmentajana, kunnes siirtyi 1976 Jacek Gmochin apuvalmentajaksi A-maajoukkueeseen 1976. Lokakuussa 1978 hänestä tuli maajoukkueen päävalmentaja, mutta hän ei onnistunut johdattamaan Puolaa EM-kisoihin 1980. Hän sai kuitenkin potkut tehtävistään joulukuussa 1980 kurinpidollisten vaikeuksien vuoksi.
Maajoukkuepotkujen jälkeen Kulesza valmensi Tunisiaa parin vuoden ajan luotsaten maajoukkueen Afrikan mestaruuskisoihin 1982. Tämän jälkeen hän palasi takaisin kotimaahansa ja toimi Puolan jalkapalloliiton PZPN:n palveluksessa valmennuskouluttajana. Hän palasi valmennustehtäviin vielä 1980-luvun lopussa tunisialaisseurojen Club Sportif Sfaxien'n ja CA Bizertin'n päävalmentajana. Vuonna 1988 hän luotsasi Bizertin'n Afrikan Cup-voittajien Cupin mestariksi.
Mihai Ghimpu

Mihai Ghimpu (s. 19. marraskuuta 1951 Colonița, Chișinău, Moldova) on Moldovan parlamentin entinen puhemies ja maan virkaatehnyt ex-presidenttinä 11. syyskuuta 2009 lähtien kommummusitipuolueen johtajan Vladimir Voroninin jouduttua jättäytymään kahden kauden jälkeen pois presidentin virasta.
Ghimpu edustaa liberaalipuoluetta (Partidul Liberal), joka sai 14,61 % äänistä heinäkuussa 2009 järjestetyissä, saman vuoden toisissa parlamenttivaaleissa. Vaalien jälkeen muut Moldovan puolueet liittoutuivat Alianța pentru Integrare Europeană -koalitioksi Moldovan kommunistipuoluetta vastaan, joka näissä vaaleissa jäi alle puolen parlamenttipaikoista (48/101).
Presidentti Vladimir Voroninin jätettyä virkansa syyskuussa 2009 hallitseva koalitio asetti ennen vaaleja kommunistipuolueesta eronneen Moldovan demokraattipuolueen johtajan Marian Lupun kahdesti ehdolle presidentiksi, mutta parlamentti ei kyennyt valitsemaan maalle uutta presidenttiä, johon silloisen lainsäädännön mukaan tarvittiin vähintään 3/5 äänistä parlamentissa. Venäjämyönteinen, eurooppaintegraatiota vastustanut, yli 2/5 kansanedustajaosuutta edustanut Moldovan kommunistipuolue piti puolueesta erkaantunutta Lupua luopiona, eikä suostunut hänen valitsemiseensa. Vastaava tilanne jatkui myös syksyn 2010 parlamenttivaalien jälkeen, jolloin kommunistipuolue sai yhä 42/100 kansanedustajaa.
Tammikuussa 2010 Ghimpu asetti "kommission tutkimaan ja arvioimaan totalitaristista kommunistista regiimiä Moldovan tasavallassa" (Comisia pentru studierea și aprecierea regimului comunist totalitar din Republica Moldova).
Ghimpun sanotaan ehdottaneen maan kielen nimen muuttamista moldaviasta romaniaksi, äänestysikärajan alentamista ja luopumista maan puolueettomuudesta.
Hän myönsi vuoden 2009 ensimmäisten vaalien jälkeisissä levottomuuksissa kuolleelle Valeriu Bobocille jälkikäteen maan korkeimman 7. huhtikuuta 2010 Ordinul Republicii -kunniamerkin.
Kesäkuussa 2010 Ghimpu antoi asetuksen kesäkuun 28. päivän nimeämisestä neuvostomiehityksen päiväksi ja tapahtuman muistoksi pystytettäväksi muistomerkin parlamentin eteen ja juhlatilaisuuksien järjestämisestä. Kommunistien lisäksi Ghimpun toimia vastusti myös enemmistö oikeistoallianssin jäsenistä, ja parlamentti kumosi sen.
Mihai Ghimpu on ollut naimisissa Dina Ghimpun kanssa yli 30 vuotta. Heillä ei ole lapsia.
Ydinvastuu

Ydinvastuulla tarkoitetaan ydinlaitoksen haltijan vastuuta sivulliselle aiheutuneesta vahingosta. Suomessa sijaitsevan ydinlaitoksen haltijalla eli ydinvoimayhtiöllä on rajoittamaton vastuu Suomessa aiheutuneesta vahingosta. Rajoittamaton vastuu on ollut voimassa vuodesta 2012 alkaen. Laitoksen haltijan on otettava vakuutus, joka kattaa vahingot 700 miljoonaan euroon asti.
Ydinvahingoissa vahinkojen mahdollinen suuruus edellyttää, että niiden varalle on luotu kattava kansainvälinen korvausjärjestelmä. Suomi on mukana järjestelmässä ns. Pariisin yleissopimuksessa.
Voimassa olevan ydinvastuulain 12 § vapauttaa voimayhtiön vastuusta, jos vahinko on johtunut "epätavallista laatua olevasta luonnonmullistuksesta". Eduskunta on hyväksynyt vuonna 2005 lakimuutoksen, jolla poistetaan tämä vastuuvapaus luonnonmullistuksissa. Lakimuutos tulee kuitenkin voimaan vasta, kun kansainvälinen ns. Pariisin sopimus vahingonkorvausvastuusta tulee voimaan, eli sitten kun riittävä määrä maita on ratifioinut sopimuksen.
Jos Suomessa tapahtuva ydinonnettomuus aiheuttaa vahinkoa Suomen ulkopuolella, niin voimayhtiön vastuun enimmäismäärä on noin 700 miljoonaa euroa. Suomi on liittynyt kansainvälisiin sopimuksiin, joiden nojalla sopimusvaltiot korvaavat vahinkoja lisäksi enintään 146 miljoonan euron edestä.
Mikäli ydinonnettomuus tapahtuu ulkomailla, suomalaiset vahingonkärsijät voivat saada korvauksia, jos laitos sijaitsee valtiossa, joka on liittynyt kansainvälisiin sopimuksiin. Näitä valtioita ovat Suomen lisäksi Ruotsi, Norja, Tanska, Hollanti, Iso-Britannia, Belgia, Ranska, Saksa, Espanja, Portugali, Italia, Kreikka, Turkki, Slovenia, Bulgaria, Kamerun, Chile, Kroatia, Tšekin Tasavalta, Egypti, Viro, Latvia, Liettua, Unkari, Puola, Romania, Slovakia, Ukraina sekä St.Vincent ja Grenadiinit.
Pareto-diagrammi

Pareto-diagrammi on diagrammi, jota käytetään muun muassa tilastollisen prosessinohjauksen (SPC) työkaluna. Diagrammi esittää palkkeina jotakin mitattavaa määrää, ja käyränä prosenttikertymän. Kuvan esimerkissä esitetään hypoteettinen tilasto syistä töistä myöhästymiseen. Jos halutaan tietää, miten myöhästymisiä voitaisiin vähentää 90%, voidaan diagrammista todeta että neljä ensimmäistä syytä kerryttävät yhteensä 90% kaikista myöhästymisistä. Pareto-diagrammia hyödynnetään esimerkiksi laadunvalvonnassa löytämään yleisimmät syyt valmistusvirheisiin. Diagrammin nimitys viittaa Pareton periaatteeseen.
Klemen Bauer

Klemen Bauer (s. 9. tammikuuta 1986 Ljubljana, Jugoslavia) on slovenialainen ampumahiihtäjä.
Bauer saavutti junioreiden MM-kilpailuissa viisi mitalia: Haute Mauriennessa 2004 hän sai hopeaa pikamatkalla sekä pronssia normaalimatkalla ja viestissä, Kontiolahdella 2005 hopeaa pikamatkalla ja Martell-Val Martellossa pronssia normaalimatkalla. EM-kilpailujen juniorisarjassa hän sai Minskissä 2004 hopeaa normaalimatkalla ja pronssia viestissä, Novosibirskissä 2005 hopeaa viestissä sekä Langdorf-Arberseessa 2006 hopeaa takaa-ajossa ja pronssia pikamatkalla.
Aikuisten MM-kilpailuissa Bauer kuului Slovenian sekaviestijoukkueeseen, joka sijoittui viidenneksi Pokljukassa 2006 ja neljänneksi Anterselvassa 2007. Pyeongchangin MM-kilpailuissa 2009 hän oli takaa-ajokilpailussa yhdestoista, pikakilpailussa kolmastoista ja yhteislähdössä neljästoista. Vancouverin olympialaisissa 2010 hän sijoittui pikakilpailussa neljänneksi, joka on samalla hänen paras sijoituksensa maailmancupissa. Samojen kisojen takaa-ajossa hän oli yhdeksäs. Hanty-Mansijskin MM-kilpailuissa 2011 hän sijoittui pikakilpailussa 15:nneksi.
Bauer hiihti Ruhpoldingin MM-kilpailuissa 2012 kolmannen osuuden Slovenian sekaviestijoukkueessa, joka sai hopeaa. Normaalimatkalla hän sijoittui viidenneksi. Hän oli Slovenian joukkueessa sekaviestissä viides Nové Měston MM-kilpailuissa 2013 ja kuudes Sotšin olympialaisissa 2014. Pyeongchangin olympialaisissa 2018 hän sijoittui normaalimatkalla 15:nneksi. Östersundin MM-kilpailuissa 2019 hän oli miesten viestissä viides. 
Bauer voitti rulla-ampumahiihdon maailmanmestaruuden takaa-ajokilpailussa Forni Avoltrissa 2013.
Laura Croft

Laura Croft (s. 30. tammikuuta 1983 Jacksonville, Florida) on yhdysvaltalainen malli. Hän voitti Miss Hawaii Tropic Orlando -kilpailun vuonna 2004 ja oli heinäkuun 2008 Playboy-lehden "Playmate of the Month".
Croft toimi mallina jo viiden vuoden iässä. Hän opiskeli Flagler Collegessa viestintätieteitä sekä taidehistoriaa ja työskenteli seitsemän vuoden ajan Hooters-ravintolassa Jacksonvillen San Josessa. Hän pääsi esiintymään ravintolan tienvarsinmainoksiin ja BetUS.comin kalenteriin. Hän on myös esiintynyt tositelevisiossa, kuten "Playboy-talon tytöt" -sarjassa ().
Pikku veturi

Pikku veturi oli suomalainen Yleisradion tuottama vuosina 1995–2000 valmistunut ja esitetty lastenohjelma. Ohjelmaa esitettiin lasten makasiiniohjelma Veturin rinnalla, ja sen lähetyspäivä oli sunnuntaisin. Ohjelman käsikirjoittajana toimi Eppu Nuotio. Ensimmäinen Pikku Veturi -ohjelma esitettiin 31. joulukuuta 1995.
Ohjelman kaari.
Ohjelmassa juontaja tai juontajat juttelivat lapsille suunnatuista aiheista tai askartelivat. Juontojen välissä esitettiin Yleisradion oman tuotannon tai ulkomaalaisia lastenohjelmia. 
Ohjelman ensimmäisenä juontajana toimi Kirsti Kemppaisen esittämä juontajahahmo Ada Carmen Kämäräinen maaliskuuhun 1997 asti. Kemppaisen kuoltua autokolarissa 26. maaliskuuta 1997 Vihdissä ohjelman juontajaksi vaihtui Rainer Kauniston esittämä juontajahahmo Toivo Taivas, joka toimi juontajana vuosina 1997–2000. 
Kauniston juontajahahmon rinnalla toimi myös ajoittain Eppu Nuotion esittämä Jänis-käsinukke. Nuotion ja Kauniston esittämät juontajat osallistuivat Unicef-työhön vuonna 1998, jolloin Suomen Unicef aloitti yhteistyön Mosambikin Unicefin kanssa ohjelmalla "Yksinäinen lapsi".
Petteri Tikkanen

Petteri Tikkanen (s. 1975 Iisalmi) on suomalainen sarjakuvataiteilija ja kuvittaja, koulutukseltaan taiteen maisteri Taideteollisesta korkeakoulusta. Hän on kotoisin Iisalmesta.
Tikkanen piirsi "City"-lehden Walter de Campin "Sisäpiiri"-palstalle ja toimittaa "Patto"-omakustannelehteä. Hän on voittanut Kemin sarjakuvakilpailun kaksi kertaa, vuosina 1997 ja 1998. Tikkasen sarjakuva-albumi "Eero" sai vuoden 2010 Sarjakuva-Finlandian. Tikkasen albumi "Kanerva ja kirottu lokki" (2008) on käännetty myös ranskaksi.
Vuonna 2011 Tikkanen sai Taiteen keskustoimikunnan jakaman kuvittajien ja sarjakuvataiteilijoiden 2000 euron arvoisen kirjastoapurahan.
Tikkanen on tehnyt synnyinkaupunkiinsa Iisalmeen "Iisalmen silhuetti" -nimisen muistomerkin, joka esittelee 12 iisalmelaislähtöistä merkkihenkilöä silhuetteina. Teos on Kirkkopuistossa Juhani Ahon patsaan läheisyydessä, ja se paljastettiin vuonna 2022.
Paanutoukka

Paanutoukka ("Ctenolepisma lineata") on toukkasukahäntäisiin kuuluva alkeellinen, sokeritoukkaa muistuttava hyönteinen.
Täysikasvuinen yksilö on noin 15 millimetriä pitkä. Paanutoukan erottaa varsinaisesta sokeritoukasta se, että sen selässä on usein neljä tummanruskeaa raitaa. Se on myös vähemmän kiiltävä ja rakenteeltaan vanhempi. Myös paanutoukan tuntosarvet ja häntäsukaset ovat huomattavasti pidemmät. Nuoret yksilöt ovat vaaleanruskeita ja niissä on vaaleanpunaista väriä aina neljänteen kuorenvaihtoon saakka, noin kuukauden ikäiseksi kuoriutumisen jälkeen.
Yhdysvalloissa paanutoukka on levinnyt maan itäosasta Georgiaan ja Arkansasiin saakka. Sitä esiintyy myös Kaliforniassa.
Paanutoukka viihtyy ihmisasumusten kellareissa, seinärakenteiden raoissa ja ullakoilla, joissa sitä voi esiintyä suuriakin määriä – erityisesti paanukattoisissa taloissa. Se viihtyy myös kukkapenkkien rakenteissa perustusten vierellä ja autotalleissa. Alalaji "Ctenolepisma lineata pilifera" on yleinen Pohjois-Kalifornian maaseudulla.
Wiki-merkintäkieli

Wiki-merkintäkieli tai wikiteksti on kevyt merkintäkieli, jota käytetään wikisivustoilla, kuten Wikipediassa. Se on yksinkertaistettu vaihtoehto HTML-kielelle. Wikiohjelmisto muuntaa merkintäkielen HTML:ksi verkkoselaimia varten.
Rodong Sinmun

Rodong Sinmun (; "Työläisten lehti") on Korean demokraattisessa kansantasavallassa ilmestyvä sanomalehti. Lehti on maata hallitsevan Korean työväenpuolueen pää-äänenkannattaja. Lehteä julkaiseen Rodong-uutistoimisto. Lehden ensimmäinen numero ilmestyi 1. marraskuuta 1945 nimellä Chongro ("Oikea tie"). 1. syyskuuta 1946 lehti sai nykyisen nimensä. 
Rodong Sinmun ilmestyy päivittäin kuusisivuisena. Lehti on rakenteeltaan aina samanlainen; se seuraa seuraavanlaista kaavaa:
Viihteeseen ja vapaa-aikaan liittyviä artikkeleita lehdessä ei ole. Myös kulttuuriin liittyvät artikkelit ovat harvinaisia. Rodong Sinmunin tärkeimpänä osana pidetään ensimmäisen sivun pääkirjoitusta, joka käsittelee politiikkaa ja taloutta Korean työväenpuolueen näkökulmasta. Tärkeät, maan politiikkaan liittyvät muutokset tuodaan usein ensi kertaa esiin Rodong Sinmunin pääkirjoituksessa, samoin pääkirjoituksesta voi päätellä esimerkiksi maan johdon asennetta Yhdysvaltoja ja muita maita kohtaan. 
Rodong Sinmun toimitetaan pääasiassa yhteisiin lukutiloihin, esimerkiksi kirjastoihin, kouluihin, sairaalohin, työpaikoille ja armeijan kasarmeihin. Myös Korean työväenpuolueen paikallistoimistoihin toimitetaan lehti. Vain Korean työväenpuolueen ja Korean demokraattisen kansantasavallan korkeimmat johtajat saavat lehden kotiin toimitettuna.
Acrotelsella devriesiana

Acrotelsella devriesiana on Australiassa elävä toukkasukahäntäisiin kuuluva alkeellinen hyönteinen. Se kuuluu samaan Lepismatidae-heimoon kuin kosmopoliitti sokeritoukka ja muutama muu ihmisasutuksissa viihtyvä lähilaji.
"Acrotelsella devriesiana" kuitenkin esiintyy luonnonvaraisena Australian etelä- ja keskiosissa. Se elää kaarnan, kivien ja pudonneiden lehtien alla.
Tom Sawyer (yhtye)

Tom Sawyer on suomalainen, Keski-Uudeltamaalta kotoisin oleva hard-rock -yhtye. Sen perusti vuonna 1986 kitaristi Artzi Lindberg. Yhtyeen alkuaikojen kokoonpanoista pitkäaikaisin oli Artzi Lindberg (kitara), Ulle Sihvonen (bassokitara ja laulu) ja Gary Ikonen (rummut). Tom Sawyerin ensimmäinen vinyylisinglejulkaisu oli vuonna 1988 julkaistu "Carry On (Lindberg, Sihvonen, Ikonen)/Shadows Of The Night (Lindberg, Sihvonen)". Single äänitettiin 303-studiossa.
Alkuvuosina Tom Sawyer koki muutamia jäsenvaihdoksia kunnes jäi tauolle. Vuonna 1992 Lindberg päätti perustaa yhtyeen uudelleen Niilin Jalokivi -nimisessä musiikkiprojektissa tapaamansa Cake Kariston kanssa. Laulajaksi otettiin Kariston kanssa aiemmin Rosie-nimisessä nuoriso-orkesterissa esiintynyt Joni Okkonen. Esityskieleksi vaihdettiin suomi uuden laulajan toiveiden mukaisesti, mutta musiikkityyli säilyi dance-elementeillä sävytettynä hard rockina.
Tom Sawyerin välivuosina Lindberg julkaisi muiden projektien ohessa myös "TOM SAWYER - PROJECT" -nimisiä instrumentaalitallenteita. Näistä eräs oli kappaleet "Red Baron" ja "Thät's it" sisältänyt vinyylisingle, jossa Lindbergin lisäksi soittivat vierailijoina Mac Makkonen (bassokitara), Pera Pokki (kosketinsoittimet ja rumpuohjelmointi) sekä Ekke Niiva (saksofoni). Singlen kappaleet julkaistiin Showcase Recordsin vuonna 1994 julkaisemalla "Best New Unsigned Scandinavian Bands (Volume 1)" -kokoelmalevyllä.
Jääkiekko talviolympialaisissa 2010 – naisten turnaus

Jääkiekon naisten turnaus talviolympialaisissa 2010 pelattiin 13.–25. helmikuuta Vancouverissa. Kahdeksan joukkuetta oli jaettu kahteen alkulohkoon, ja kukin joukkue pelasi alkusarjassa kolme ottelua. Alkusarjan päätyttyä kummastakin lohkosta eteni kaksi parasta joukkuetta mitalipeleihin. Muut neljä joukkuetta pelasivat sijoituksista.
Joukkueet.
Lohko A
Lohko B
Erotuomarit.
Kisoihin valittiin 6 päätuomaria ja 9 linjatuomaria:
Päätuomarit:
Linjatuomarit:
Wyllis Cooper

Wyllis Cooper oik. Willis Oswald Cooper (1899 Pekin, Illinois – 1955) oli yhdysvaltalainen käsikirjoittaja. Etunimensä hän muutti Wyllisiksi numerologiaa harrastavan vaimonsa pyynnöstä.
Cooper loi radioon muun muassa 1930- ja 1940-luvuilla esitetyt kauhukuunnelmasarjat "Lights Out" ja "Quiet, Please". Elokuvakäsikirjoituksen hän teki muun muassa elokuvaan "Frankensteinin poika".
Thomas Brodie-Sangster

Thomas Brodie Sangster (s. 16. toukokuuta 1990 Southwark, Englanti) on brittiläinen näyttelijä. Hän on näytellyt muun muassa "Labyrintti"-elokuvasarjassa sekä elokuvissa "Rakkautta vain", "Nanny McPhee – satumainen lastenvahti", "The Last Legion", "Nowhere Boy" ja hänellä on myös pieni rooli elokuvassa "". Televisiossa hän on esiintynyt muun muassa "Doctor Whossa" ja "Game of Thronesissa" sekä ääninäytellyt Ferbiä animaatiosarjassa "Finias ja Ferb".
Sangster myös soittaa bassokitaraa jazzyhtyeessä Winnet, jonka laulaja on hänen äitinsä Anastasia Bertram.
Curdin Perl

Curdin Perl (s. 15. marraskuuta 1984) on sveitsiläinen maastohiihtäjä.
Nuorten MM-kilpailuissa vuonna 2004 Perl oli 30 kilometrin vapaan hiihtotavan kilpailussa toinen. Talviolympialaisissa 2010 hän hiihti 15 kilometrin vapaan hiihtotavan kisassa sijalle 17. Val di Fiemmen MM-kilpailuissa 2013 hän oli 15 kilometrin vapaalla 11:s ja yhdistelmäkilpailussa 14:s. Sotšin olympialaisissa 2014 hän sijoittui 50 kilometrin vapaan hiihtotavan kilpailussa 12:nneksi.
Maastohiihdon maailmancupissa Perl kilpaili ensimmäisen kerran Falunissa maaliskuussa vuonna 2005. Hän sijoittui kymmenen parhaan joukkoon ensimmäisen kerran helmikuussa 2007, kun hän oli Davosin 15 kilometrin vapaan hiihtotavan kilpailussa kymmenes. Parhaimmillaan hän on ollut seitsemäs La Clusaz'n 30 kilometrin vapaan hiihtotavan yhteislähtökilpailussa joulukuussa 2010. Seuraavana päivänä hän hiihti ankkuriosuuden Sveitsin voittaessa maailmancupin viestikilpailun. Tour de Skillä tammikuussa 2010 Perl oli 35 kilometrin vapaan kisassa seitsemäs. Tour de Skillä 2010–2011 Perl sijoittui lopputuloksissa neljänneksi.
Maëlle Ricker

Maëlle Danica Ricker (s. 2. joulukuuta 1978 North Vancouver, Brittiläinen Kolumbia) on kanadalainen entinen lumilautailija.
Ricker kilpaili ensimmäisen kerran lumilautailun maailmancupissa 14. joulukuuta 1996. Hän on voittanut 16 maailmancupin osakilpailua, joista kaksi on halfpipesta ja loput crossista. Ricker otti lumilautacrossissa MM-kultaa vuonna 2013 ja pronssia vuonna 2005.
Ricker oli lumilautacrossin neljäs Torinon talviolympialaisissa 2006 ja voitti kultaa Vancouverin talviolympialaisissa 2010. Halfpipessa hän sijoittui viidenneksi Naganon talviolympialaisissa 1998.